ՈՒԽՏԱՒՈՐՆԵՐՈՒ ՍԱՂՄՈՍՆԵՐՈՒՆ ՏԵՂԸ 
ՍԱՂՄՈՍՆԵՐ-ՈՒՆ ՄԷՋ  

	150 սաղմոս բովանդակող Սաղմոսներ-ը Հին կտակարանի գիրքերէն մին է։ Ան բանաստեղծութիւններու հաւաքածոյ մըն է, որ գրուած է մէկէ աւելի հեղինակներու կողմէ՝ Ն.Ք. 1400-ականներէն մինչեւ 5-րդ դար. օրի-նակ՝ Մովսէս մարգարէ գրած է 90-րդ սաղմոսը. Սողոմոն թագաւոր՝ 72-րդ եւ 127-րդ սաղմոսները։ Դաւիթ թագաւոր (իշխած՝ Ն.Ք. 10–9 դարերուն) կը նկատուի 150 սաղմոսներէն 73-ին հեղինակը։ Սաղմոսներ-ը որպէս մէկ հատոր խմբագրուած՝ է Ն.Ք. 5րդ–2րդ դարերու ընթացքին։
Սաղմոսներ-ը հինգ ենթագիրքերու կը բաժնուի. Ա. Սղ 1–41, Բ. Սղ 42–72, Գ. Սղ 73–89, Դ. Սղ 90–106, Ե. Սղ 107–150։
Ան ունի հետեւեալ կառոյցը. 
Ա. գիրք. Տատանում։ Վստահութիւն/անվստահութիւն Աստուծոյ հանդէպ։ 
Բ. գիրք. Հաղորդակցութիւն։ Հակառակ վստահութեան/անվստա-հութեան միջեւ տատանումի շարունակութեան՝ կամուրջ մը կը հաս-տատուի Աստուծոյ եւ իր ժողովուրդին միջեւ։ 
Գ. գիրք. Քանդում։ Երուսաղէմի գրաւումը Աստուծոյ հանդէպ վստա-հութիւնը կը խախտէ։ 
Դ. գիրք. Հասունացում։ Ժողովուրդի կեանքին մէջ Աստուծոյ ներ-գործութեան գիտակցութիւն։ 
Ե. գիրք. Եզրափակում։ Ամբողջական վստահութիւն եւ հնազան-դութիւն Աստուծոյ։
Սաղմոսներ-ը Եօթանասնից-էն (LXX) կը ստանայ իր անուանումը։ Աս Հին կտակարանի գիրքերու յունարէն ամենահին թարգմանութիւնն է, կատարուած Ն.Ք. 3–2 դարերու ընթացքին, Եգիպտոսի Աղեքսանդրիա քա-ղաքը։ Սաղմոսներ-ը կ՚ակնարկէ լարային այն նուագարաններուն, որոնց ընկերակցութեամբ կ՚երգուէին այս բանաստեղծութիւնները։ Եբրայերէն աւանդական անուանումը «Օրհներգութիւն» է (“Tehillim” - տե՛ս Սղ 145), թէեւ շատ մը սաղմոսներ «Աղօթք» (“Tephillot” - տե՛ս Սղ 72) կը կոչուին։
Սաղմոսներ-ու 150 սաղմոսները Եօթանասնից-ին (նաեւ գրաբար հայերէնին) եւ Եբրայական բնագիրին մէջ տարբեր թուակարգումներ ունին, սակայն միշտ 150 թիւին կը յանգին։ Եօթանասնից-ը կը միացնէ 9 եւ 10 սաղմոսները,  114 եւ 115 սաղմոսները, ու կը մասնատէ 116 եւ 147 սաղ-մոսները, իւրաքանչիւրը երկուքի վերածելով։ 150 սաղմոսներէն Եբրայա-կան բնագիրին 34 սաղմոսները, իսկ Եօթանասնից-ին 17 սաղմոսները ենթավերնագիր (օրինակ՝ հեղինակի անուն, սաղմոսի բնոյթ, հեղինակութ-եան առիթ) չունին։  
Սաղմոսներ-ը հաւատքի ուսուցումի եւ աստուածպաշտութեան գոր-ծադրութեան ուղեցոյց է, եւ Աստուածաշունչի Իմաստութեան գրակա-նութեան կալուածին կը պատկանի։ Տասներկու տեսակ սաղմոս կը գտնենք Սաղմոսներ-ուն մէջ. 
Ա. Անհատական աղօթքներ (3–7 սաղմոսներ). 
Բ. Գովք Աստուծոյ՝ որ անհատի մը օգնութեան հասած է (30 եւ 34 սաղմոսներ). 
Գ. Համայնական աղօթքներ (օրինակ՝ 12, 44 եւ 79 սաղմոսներ). 
Դ. Գովք Աստուծոյ՝ որ համայնքի մը օգնութեան հասած է (օրինակ՝ 66 եւ 75 սաղմոսներ).
Ե. Աստուծոյ վստահութեան ապաւինած խոստովանութիւններ (օրի-նակ՝ 11, 16 եւ 52 սաղմոսներ).
Զ. Գովք Աստուծոյ գերիշխանութեան ու առաքինութիւններուն (օրի-նակ՝ 8, 19, 29 եւ 65 սաղմոսներ). 
Է. Գովք Աստուծոյ համընդհանուր իշխանութեան (47 սաղմոս եւ 93–99 սաղմոսներ).
Ը. Սիոնի՝ Աստուծոյ քաղաքին ձօնուած երգեր (46, 48, 76, 84, 122, 126, 129 եւ 137 սաղմոսներ).
Թ. Արքայական սաղմոսներ՝ Աստուծմէ օծեալ թագաւորին վերա-բերեալ (օրինակ՝ 2, 18, 20, 45, 72, 89 եւ 110 սաղմոսներ). 
Ժ. Ուխտաւորներու երգեր (120–134 սաղմոսներ).
ԺԱ. Արարողական երգեր (օրինակ՝ 15, 24 եւ 68).
ԺԲ. Յորդորական երգեր (օրինակ՝ 1, 34, 37, 73, 112, 119, 128 եւ 133 սաղմոսներ)։ 
Սաղմոսներ-ը որպէս մէկ գիրք կը պատմէ անհատի մը եւ ժողո-վուրդի մը Աստուծոյ ճանապարհը կորսնցնելու եւ վերագտնելու փորձա-ռութիւնը։
Սաղմոսներ-ը մեծ մասամբ աղօթքի եւ փառաբանութեան գիրք մըն է։ Միաժամանակ ան յորդորական եւ ուսուցողական է, որովհետեւ աստ-ւածանմանութեան ուղին կը բանայ։ Անոր աստուածաբանութիւնը գովա-բանական, խոստովանողական եւ գործնական թելերով միահիւսուած է։ Հետեւեալ աստուածաբանական գլխաւոր բնանիւթերը կը գտնենք Սաղ-մոսներ-ուն մէջ.
[bookmark: DATE][bookmark: THEMES]Ա. Աստուածակեդրոնութիւն։ Մարդկային գիտակցական կեանքին (վստահութիւն, յոյս, պաշտամունք, բարոյականութիւն, ծառայութիւն եւ այլն) եւ ամբողջ ստեղծագործութեան սիրտը Աստուած՝ Եհովան է (հմմտ. Բ.Օր 6.4)։ Ան է երկինքի եւ երկիրի Տէրը՝ որուն կը հնազանդին բոլորը եւ ամեն բան, որովհետեւ ան է ամենուն արարիչն ու պահապանը։ Ան է միակ Աստուածը, որուն ամենազօր բազուկով կը կառավարուին ամենքը եւ իրեն կը ծառայեն։ Ամբողջ ստեղծագործութիւնը իր ձեռակերտն է եւ իր փառքը կը պատմէ եւ կը ցոլացնէ (հմմտ. Սղ 19. 1)։ Ան բարի է (իմաստուն, արդար, հաւատարիմ, գթառատ եւ այլն) եւ վստահութիւն կը ներշնչէ իր արարած մարդոց։ Ան մեծագոյնն է. իր գիտութիւնը, մտածումներն ու արարքները մարդոց կողմէ ամբողջապէս անհասանելի ու անըմբռնելի կը մնան եւ յարգանք կը ներշնչեն անոնց։ Աստուած իր բարի եւ տիրական իշխա-նութեամբ սուրբերուն Սուրբը կը հանդիսանայ։
	Բ. Աստուածապաշտութիւն։ Որպէս թագաւորներուն Թագաւորը մի միայն Աստուած արժանի է պաշտամունքի եւ ան չի՛ հանդուրժեր, որ երկրաւոր որեւէ ուժ զինք փոխարինէ։ Ան կ՚իշխէ բոլոր ազգերուն վրայ եւ ի վերջոյ բոլոր ազգերէն պիտի պաշտուի, որովհետեւ իր ամենարդարութ-եամբ ու երկնապարգեւ խաղաղութեամբ ամեն ընդդիմութիւն պիտի խոր-տակէ։ 
	Գ. Խոնարհներու պաշտպանութիւն։ Իրենց կարողութիւններուն ապաւինող հպարտները պիտի մերժուին Աստուծմէ, իսկ խոնարհները անոր թեւերուն տակ պատսպարուելով՝ պիտի բարձրանան։ Հպարտները անգութօրէն ամեն միջոցի դիմողներն են, որոնք աշխարհիկ հարստութ-եան ու ապահովութեան վրայ կը դնեն իրենց յոյսը եւ իրենց նմանները կը հարստահարեն։ Այս տիպի հպարտութիւնը չարիքի արմատն է։ Անոնք, որոնք այսպիսի հպարտութեամբ կը լեցնեն իրենց կեանքը՝ կրնան ժամա-նակաւորապէս բարգաւաճիլ, սակայն ի վերջոյ պիտի տապալին եւ ոչնչանան։ Իսկ խոնարհներն ու աղքատները, որոնք Տիրոջ կ՚ապաւինին՝ Աստուծմով պիտի զուարճանան։ Այս իսկ պատճառով Տիրոջ վստահիլն ու անոր հնազանդիլը, այսինքն՝ «Իմաստութեան սկիզբնաքայլը ՏԻՐՈՋ եր-կիւղն է» (111.10)։ Անոնք, որոնք Տիրոջ երկիւղին փորձառութիւնը ունին՝ միշտ Տիրոջ երեսը պիտի տեսնեն, նոյնիսկ մահը ճաշակելէն ետք։
Դ. Արդարադատութիւն։ Աստուած արդարութեամբ պիտի դատէ բոլոր մարդիկը։ Արդար Դատաւորին ներկայութեան բոլոր աշխարհիկ անարդար դատարանները լռութեան պիտի դատապարտուին։ Ան միա-հեծան պիտի իշխէ ու դատէ։ Աստուած ամենակարող պաշտպան դատա-ւորն է բոլոր անկեալներուն եւ անտէրներուն։ Ան բոլոր մարդոց սիր-տերուն գաղտնիքները գիտէ։ Ո՛չ ոքի սուտ վկայութիւնը համոզիչ կը դառնայ Աստուծոյ ամենագիտութեան փորձաքարին դիմաց։ Սաղմոսներ-ուն «Տէ՜ր, մինչեւ ե՞րբ…» հարցադրումներուն (օրինակ՝ Սղ 13) Աստուծոյ պատասխանը յստակ է. «Երբ իմ յարմար դատած ժամանակս հասնի…»։ 
	Ե. Իսրայէլի ընտրութիւնը։ Աստուած Իսրայէլը դասած է որպէս իր ընտրեալ ժողովուրդը եւ ազգերուն մէջ իր ժառանգութիւնը։ Ան իր ուժեղ բազուկով զայն ազատագրած է երկրաւոր տիրակալներէն, անոր երկիր տուած է եւ հետը ուխտ կնքած՝ որպէս խորհրդանիշ իր յաւիտենական փրկագործական արքայութեան։ Այս ուխտը Իսրայէլի ճակատագիրն ու Աստուծոյ պատուականութիւնը իրար զօդած է։ Աստուած նաեւ Իսրայէլին եւ անոր միջոցաւ յայտնուած է աշխարհին՝ իր խոստումներով եւ կամքով։ Այս ուխտը պարտադրած է Իսրայէլը ազգերուն մէջ այնպէ՛ս ապրիլ, որ ան միշտ հաւատարիմ մնայ իր երկնաւոր Թագաւորին՝ միայն ապաւինելով անոր պաշտպանութեան, յուսալով անոր խոստումներուն իրագործումին, գործադրելով անոր կամքը եւ զայն պաշտելով։ Աստուած փառաբանելով՝ Իսրայէլ իր մասնակցութիւնը կը բերէ զայն բոլոր ազգերուն տանելու աւետարանչութեան եւ առաքելութեան։
	Զ. Դաւիթ՝ Աստուծոյ ներկայացուցիչը երկիրի վրայ։ Իսրայէլի հետ կնքուած ուխտով Աստուած Դաւիթը ընտրեց որպէս իր ներկայացուցիչը իր ստեղծած աշխարհին վրայ։ Իր հերթին՝ Դաւիթ Տիրոջ ծառան էր. այսինքն Աստուծոյ հրահանգները կատարողը։ Թագաւորներուն Թագա-ւորը Դաւիթը օծեց եւ որպէս իր արքայական զաւակը որդեգրեց՝ որպէսզի ան Աստուծոյ անունով իշխէ։ Դաւիթի միջոցաւ Աստուած իր ժողովուրդը Աւետեաց երկիրին մէջ բնակեցուց եւ անոր թշնամիները ընդոտնեց։ Առաւել՝ Աստուած խոստացաւ Դաւիթի սերունդը ազգէ-ազգ պահպանել։ Այսպիսով Աստուծոյ թագաւորութիւնը երկիրի վրայ ո՛չ թէ Դաւիթի սերունդով ամրագրուեցաւ, այլ՝ Աստուծոյ կամքով։ Ա՛յս իսկ հանդիսացաւ Իսրայէլի ապահովութեան երաշխիքը չարակամ աշխարհին մէջ։ Եւ որով-հետեւ Դաւիթէն սերած եւ Աստուծոյ աջակողմը բազմած  թագաւորներուն Թագաւորը (հմմտ. Սղ 110.1) անոր արքայական ներկայացուցիչն էր աշ-խարհի վրայ՝ անոր, եւ անով անոր սերունդին իշխանութիւնը համատա-րած է (հմմտ. Սղ 2)։ Աստուծոյ Օծեալը պատերազմիկ թագաւոր մը չէր միայն. այլ՝ Աստուծոյ արդարութիւնը զգեցած այն կառավարիչն էր, որ չարին դէմ կը կռուէր, զրկեալին դատը կը պաշտպանէր, տկարին տի-րութիւն կ՚ընէր եւ Իսրայէլը խաղաղութեամբ կ՚օժտէր ու առատութեամբ կ՚օրհնէր։ Առաւել՝ ան Աստուծոյ մօտ Իսրայէլի բարեխօսն էր, Աստուծոյ երկրաւոր ապարանքին եւ ազգին աղօթքի տունին՝ տաճարին շինարարն ու պահապանն էր եւ ազգին զաւակները Տիրոջ պաշտամունքին հրաւի-րողն էր։ Այս բոլորով՝ ան թագաւոր ըլլալով հանդերձ նաեւ քահանայ էր (հմմտ. Սղ 110)։ 
	Է. Երուսաղէմ՝ Աստուծոյ արքայական քաղաքը։ Թագաւորներուն Թագաւորը ո՛չ միայն Դաւիթն ու անոր սերունդը թագաւոր օծեց, այլ նաեւ Դաւիթի քաղաքը՝ Երուսաղէմը իր արքայական քաղաքն ու իր գահին երկրաւոր պատուանդանը ըրաւ։ Այսպիսով Երուսաղէմը՝ Սիոնը երկ-րաւոր մայրաքաղաքն ու Աստուծոյ թագաւորութեան խորհրդանշանը եղաւ, եւ Աստուած իր ապարանքին՝ տաճարին մէջ իր ժողովուրդին վրայ գահակալեց։ Տաճարին մէջ Աստուծոյ ժողովուրդը իր Տիրոջ հանդիպեցաւ աղօթքով ու բարեբանութեամբ եւ Աստուծոյ զօրութիւնն ու փառքը տեսաւ։ Աստուած տաճարէն փրկութիւն աւետեց, օրհնութիւն բաշխեց եւ ազգերը դատեց։ Աստուած Երուսաղէմը պաշտպանեց եւ իր թագաւորութեան միջ-նաբերդն ու իր ժողովուրդին յոյսն ու ապաւէնը դարձուց։ Երուսաղէմի տաճարը Աստուծոյ հաճութեան եւ իր ժողովուրդին հանդէպ սնուցած սիրոյն տունը եղաւ, ուր թագաւորներուն Թագաւորը բնակեցաւ (հմմտ. Սղ 48.2)։ Աստուծոյ բարերարութիւնն ու մարդահաճութիւնը պերճախօսօրէն ցոլաց, երբ ան խոնարհ խոստովանողներուն մեղքերը ներեց՝ անոնց ապաշխարութիւնը որպէս հաւատարմութիւն ընդունելով։ Այս յարաբե-րութիւնը վերանորոգեց Իսրայէլի Աստուծոյ հետ կնքած ուխտը (հմմտ. Ելք 34.6–7), որ երկիւղածութեամբ ագուցուեցաւ (հմմտ. Սղ 130.3–4)։
	Ինչպէս ամբողջ Հին կտակարանին, նաեւ Սաղմոսներ-ուն մէջ, Աստուծոյ գերակայ թագաւորութիւնը,– այսինքն՝ անչափելի մեծութիւնն ու անհուն բարութիւնը,– ամենէն տիրական աստուածաբանական գաղա-փարն է։ Ամեն ժամանակներու մարդիկ հրաւիրուած են այս պրիսմակէն դիտելու իրենք զիրենք, ամբողջ ստեղծագործութիւնը, պատմական հոլո-վոյթն ու ապագան։ Աստուծոյ ձեռակերտ ստեղծագործութիւնը միակ Տիրոջ բովանդակ թագաւորութիւնն է։ Արարած ըլլալ կը նշանակէ այս թագաւորութեան անդամակցիլ եւ անոր իշխանութեան տակ գտնուիլ։ Հպարտութիւնը այս անդամակցութիւնը ժխտող մեղքն է եւ այսօր մարդիկ անկէ վարակուելով Աստուծմէ հեռացած են։  
	Սաղմոսներ-ը կը վստահեցնէ, թէ Իսրայէլը որպէս իր ժողովուրդը, Դաւիթն ու անոր սերունդը որպէս իր թագաւորը եւ Սիոնը որպէս իր քաղաքը ընտրելով, եւ այս բոլորին որպէս վկայութիւն իր խոստումը փոխանցելով՝ Աստուած իր թագաւորութիւնը նորովի կը հաստատէ ըմ-բոստ ու չար աշխարհին մէջ, եւ արդարն ու անարդարը կը զատորոշէ։ Ի վերջոյ օրը պիտի գայ երբ մարդկային հպարտութիւնը պիտի պարտուի, եւ խոնարհները պիտի յաղթանակեն ու Աստուծոյ թագաւորութիւնը վայելեն։
	Քրիստոսով այս բոլոր աստուածատուր խոստումները կը փոխան-ցըւին Նոր Իսրայէլին՝ Եկեղեցիին, մեզի։ Օրինակ՝ 2, 72, 110 եւ 45 սաղ-մոսներուն մէջ Դաւիթ թագաւորին եւ անոր սերունդին գահակալութեան մասին Աստուծոյ Օծեալին վերագրուածները մեզ Քրիստոսի կը յղեն։ Նոր կտակարանը կը հաստատէ, թէ Քրիստոս այս բոլոր նախաձայնութ-իւնները լրացուց։ Այս բոլորով Սաղմոսներ-ը նաեւ մեր՝ Աստուծոյ նոր ժողովուրդին աղօթքի գիրքը կ՚ըլլայ եւ մեր ծիսական կեանքին մաս կը կազմէ։
	Երբ Սաղմոսներ-ուն աղօթական մասերը առանձնացնենք՝ մարդ եւ Աստուած յարաբերութեան հետեւեալ նախատիպերուն կը հանդիպինք. (Ա) Աստուծոյ յատկանիշերուն առնչուած դիմում (ո՜վ Տէր, ո՜վ Աստուած, իմ ազատարարս), (Բ) ուղղակի դիմում Աստուծոյ (պատասխան տո՛ւր ինծի, օգնէ՛, փրկէ՛), (Գ) յուսահատութեան պահեր (թշնամիներս շատցան, չար մարդիկ վրաս կը յարձակին, յոյսս սպառեցաւ), (Դ) գանգատ Աստուծոյ դէմ (ինչո՞ւ լքեցիր զիս, մինչեւ ե՞րբ ինձմէ հեռու պիտի մնաս), (Ե) աղա-չանք Աստուծոյ (ինձմէ մի՛ հեռանար, պաշտպանէ՛ զիս), (Զ) Աստուծմէ լսելի դառնալու խնդրանք (քեզի կ՚ապաւինիմ, անունիդ գովքին համար հասիր ինծի), (Է) թշնամիներու մեղադրանք (անոնց շուրթերը ճշմար-տութիւն չեն խօսիր, չար մարդիկ զիս կը հալածեն), (Ը) պատժական տնօրինումի դիմում (ամօթով թող մնան, գործած չարիքին համար հաշուետու է), (Թ) անմեղութեան ընդգծում (ուղիղ ճանապարհէն կը քա-լեմ, առանց որեւէ պատճառի կ՚ատեն զիս), (Ժ) մեղքերու խոստովանութիւն Աստուծոյ (քեզի դէմ մեղք գործեցի, մեղքերս կը խոստովանիմ քեզի), (ԺԱ) Աստուծոյ վստահելու յայտարարութիւն (դուն վահանս ես, ինծի պիտի պատասխանես), (ԺԲ) փրկութեան փառաբանութիւն (փառքդ պիտի եր-գեմ, շուրթերս քեզ պիտի գովեն), (ԺԳ) ընդհանուր փառաբանութեան կոչ (Տէրը փառաբանեցէ՛ք, Տիրոջ բարեբանութեան երգ երգեցէ՛ք), (ԺԴ) փառա-բանութեան պատճառարկութիւն (ազատեցիր զիս, Տէրը աղքատին օգ-նութեան կը հասնի)։[footnoteRef:1](1)  [1:  Սաղմոսներ-ու մեկնութեան հայկական կարեւոր աղբիւրի մը մտերմանալ փափաքողներ կրնան այցե-լել հետեւեալ կայքէջը եւ կարդալ Մեկնութիւն Սաղմոսաց Դաւթին.
http://greenstone.flib.sci.am/gsdl/collect/armenian/Books/meknutin_saxmosac1797/book/index.html#page/424/mode/1up
Կը գոհանամ տիտղոսաթերթը մէջբերելով. «Աստրախան: տպարան Արղութեանցի, 1797. 520 էջ; ՏԻՏՂԹ.՝ ՄԵԿՆՈՒԹԻՒՆ/ՍԱՂՄՈՍԱՑ ԴԱՒԹԻ։ /Յօրինեալ սքանչելի Ա[ստուա]ծաբանութ[եամ]բ՝ Ս[ուր]բ եւ Երջանիկ/ Տ[եառ]ն՝ Մեծին Վարդանայ Բարձրբերդցւոյ՝ լեզուագէտ/ եւ բազմավաստակ Վարդապետի Հայոցս, ծաղկաքաղ/ հաւաքելով ի լուսաւոր մեկնութե[ան]ց հոգեկիր հարցն՝ Աթանասի, Բարսղի, Եպիփանու, Եփրեմի, Դանիէլի/ եւ Ներսէսի Լամբրօնացւոյ. ի խնդրոյ Արհիական Տ[եառ]ն/ Յօհաննու Բագրատունւոյ՝ Առաջնորդի Ս[ուր]բ Ուխտին/ Հաղբատու, եւ աշակերտաց իւրոց։ Ի Թագաւորու[թ]ե[ան]ն /Հայոց՝ որ ի Կիւլիկիա՝ Հեթմոյ առաջնոյ։ Յամի Տ[եառ]ն՝/ 1251։ Եւ ի թուականու[թ]ե[ան]ս Հայոց, եօթն հարիւր։/ | Տպագրեալ ի Վեհափառ Հայրապետութե[ան] Լուսացնցուղ/ եւ Ք[րիստո]սակերտ Ս[ուր]բ Աթոռոյն Էջմիածնի՝ Տ[եառ]ն ՂՈՒԿԱՍՈՒ/ Երիցս Երանեալ Սրբազ-նաս[ուր]բ Կաթուղիկոսի ամ[ենայն] Հայոց։ /Հրամանաւ՝ Ս[ր]բ[ո]յ Աթոռոյն Էջմիածնի Ծայրագոյն Նուի/րակի Հիւսիւսային կողմունս եղեալ ամ[ենայն] ազգիս Հայոց՝ Առա/քելաշաւիղ Առաջնորդի, Սանահնեցի Երկայնաբազուկ Արղու/թե[ան]ց՝ Իշխանազնեայ Տեառն Յովսէփայ՝ Պսակազգեաց Սրբա-/զան Արք Եպիսկոպոսի։/ Արդեամբ եւ ծախիւք՝ ի Ղզլար բնակեալ՝ Բարեպաշտօն եւ Մեծահաւատ՝ Լուսահոգի Յարութի[ւն]ի որդի՝ Պարոն Անտոնին Շամախեցւոյ։ Յամի Տեառն 1797, Մարտի 24։ Իսկ ի Թուին /Հայոց ռմխզ։/ Ի տպարանի Նորին Բարձր Սրբազանութե[ան]ն։ /Ընդ հովանեաւ Ս[ուր]բ [Աստուա]ծածնայ Եկեղեցւոյն, որ/ Ի ՅԱԺԴԱՐԽԱՆ/»։ 
] 


* * *

Հին ուխտի ժողովուրդը երբ տարեկան մեծ տօները (Պասէք, Պեն-տեկոստէ եւ Տաղաւարներ) նշելու համար Երուսաղէմ ուխտի երթար՝ 120–134 սաղմոսները կ՚երգէր ճանապարհորդութեան ընթացքին։ Այս տասնը-հինգ սաղմոսները «Ուխտաւորներու երգ» կը կոչուին եւ նեղութենէ ազատուելու (հմմտ. Սղ 120) եւ Տիրոջ տունը ժամանելոու ուրախութիւնն (հմմտ. Սղ 122) ու աստուածային օգնութիւնը (հմմտ. Սղ 121) կը փառաբա-
նեն՝ Սիոնի մէջ պաշտամունքի եզակի փորձառութիւնը պարգեւելով։ Սաղմոս 121-ը նաեւ որպէս «Ճամբորդներու սաղմոս» կը բնորոշուի։
«Ուխտաւորներու երգ»-ը նաեւ «Վեր բարձրանալու երգ» կոչուած է, ընդգծելով հոգիին խոր ցաւերէն բարձրագոյն երջանկութեան հասնիլը։ Առաւել՝ ան «Աստիճաններու երգ» անուանումը կրած է, որովհետեւ Հին ուխտի քահանաները զայն Երուսաղէմի տաճար հասնելու տասնըհինգ աստիճաններուն վրայ կանգնած երգած են։ 
«Ուխտաւորներու երգ»-ը, աղօթքով ներագուցուած, մարդկային կեանքի երեք հանգրուանները կը ներկայացնէ եւ ցոյց կու տայ մարդկային հոգեւորութեան զարգացումին երեք աստիճանները. սկզբնական կամ մաքրողական (Սղ 120–124-ը վտանգներով ու մարտահրաւէրներով կը բնորոշուի), յառաջացեալ կամ լուսաւորեալ (Սղ 125–129-ը Աստուծոյ վստահելու քայլերով կ՚ընթանայ) եւ կատարեալ կամ միացեալ (Սղ 130–134-ը Աստուծոյ տունին մէջ անոր հետ ուղղակի հաղորդութեան մէջ ըլլալով կը պսակուի)։ Ան նաեւ արցունքի հովիտէն Աստուծոյ ներկայութ-եան գտնուելու երջանկութիւնը կը պարգեւէ՝ տասնըհինգ աստիճանա-կարգով. (Ա) Դառնութիւն, (Բ) Աստուած փնտռել, (Գ) Աստուծոյ հետ հաղորդակցելու ուրախութիւն, (Դ) աղերսանք, (Ե) գոհաբանութիւն, (Զ) վստահութիւն Աստուծոյ, (Է) համբերութիւն՝ փրկութեան ակնկալութ-եամբ, (Ը) Աստուծոյ շնորհը, (Թ) Աստուծմէ երկիւղիլ, (Ժ) մարտիրոսական կեանք, (ԺԱ) մեղքը ատել, (ԺԲ) խոնարհութիւն, (ԺԳ) Քրիստոսի գա-լուստին ցանկալ, (ԺԴ) միաբանութիւն, կարեկցութիւն եւ սէր, (ԺԵ) Աստու-ծոյ օրհնութեան յարատեւ հեղում։
«Ուխտաւորներու երգ»-ը այսօր մեզի ի՞նչ կը պատգամէ։
Նախ տեսնենք, թէ ի՞նչ է ուխտագնացութիւնը։ Քրիստոնէութիւնը կ՚ուսուցէ, թէ ուխտագնացութիւնը սուրբ վայր մը երթալու սրբազան ճամ-բորդութիւն է, որուն նպատակն է մեր հաւատքը խորացնել, հոգեւոր վերանորոգութիւն ապրիլ եւ բարեպաշտութիւնը ճառագայթել։ Ան ֆիզի-քական արտաքին երթ է՝ մեզ ներքնապէս Աստուած գտնելու եւ Քրիստոսի ու սուրբերուն քայլերով ընթանալու հրաւիրող։ Աւելին, ուխտագնացութ-իւնը նոյնինքն քրիստոնէական կեանքի վախճանական նպատակը բարա-ցուցող այն արարքն է, որ կը հաստատէ, թէ մեր բովանդակ կեանքը առ Աստուած ճամբորդութիւն է։ 
Պատկերացուցէք, թէ երկրաւոր կեանքին մէջ երկնաւոր ու յաւի-տենական կեանքին գացող ուխտաւորներ ենք, եւ մեր ճամբուն վրայ գեղեցիկ ու տգեղ անակնկալներու պիտի հանդիպինք։ Ասոնք փորձար-կելու համար ընտրած եմ ներքոյ բանալի համարները եւ անոնց շուրջ ամփոփ խորհրդածութիւն մը հիւսած. 
Սղ 120, Աղօթք՝ նենգաւոր լեզուներու դէմ։ Կը բացուի «Նեղութեանս մէջ ՏԻՐՈՋ աղաղակեցի, եւ պատասխան տուաւ ինծի։ Տէ՜ր, ազատէ՛ զիս ստախօս մարդոցմէ, նենգաւոր լեզուներէն» (Սղ 120.1–2) խնդրանքով, որովհետեւ ժամանակին ամեն մարդ ճամբորդելու միջոց չ՚ունէր, եւ անոնք որոնք չէին կրնար ճամբորդել՝ ճամբորդողներուն կը նախանձէին ու յաճախ կը չարախօսէին անոնց հասցէին։ Ասոր փոխարէն ուխտաւոր ճամբորդը թշնամութենէ մաքրուելու նախաքայլը կ՚առնէ եւ իր ուխտա-գընացութիւնը կը սկսի։ «Երկար ատեն բնակեցայ խաղաղութիւն ատող մարդոց մէջ։ Խաղաղասէր մարդ եմ ես. բայց մինչ ես խաղաղութիւն կը խօսիմ, անոնք կռիւ ընելու պատրաստ են» (Սղ 120.6–7)։ Ուխտաւորը ներող պէտք է ըլլայ. նոյնիսկ եթէ իր շուրջը գտնուող նենգաւոր եւ ատող մարդիկ կռիւ փնտռեն՝ ի՛նք խաղաղասէր ու խաղաղագործ պէտք է ըլլայ։ Ա՛յս կը խնդրէ ան, երբ ուխտը կատարելու համար իր տունէն ճամբայ կ՚ելլէ։ Քրիստոս գովեց խաղաղասէրները (հմմտ. Մտ 5.9) եւ խոստացաւ ի՛ր խաղաղութիւնը տալ մեզի (հմմտ. Յհ 14.27)։ Ուրեմն, մենք Քրիստոսի խաղաղութիւնը տարածող ուխտաւորներ պարտինք դառնալ։
Սղ 121, Աստուած մեր պահապանը։ «ՏԷՐԸ քու պահապանդ է, քու հովանի պաշտպա՛նդ է, կողքիդ կանգնած» (Սղ 121.5) համարը կը հրաւիրէ ուխտաւորը ո՛չ թէ իր արիութեան, այլ տիեզերքի արարիչին պաշտպա-նութեան ապաւինելու։ «Իր ժողովուրդին Պահապանն է ան» (Սղ 121.4) համարին երկրորդ մասը ամբողջ սաղմոսը կ՚ագուցէ անհատէն հաւա-քականութեան, ուխտաւորէն ուխտաւորներուն՝ Աստուծոյ ժողովուրդին։ Սաղմոսերգուն փառք եւ գոհութիւն կ՚առաքէ Աստուծոյ հետեւեալներուն համար. (Ա)  Աստուած մեր օգնականն է. (Բ) Աստուած կը հսկէ մեր վրայ. (Գ) Աստուած մեր պահապանն է. (Դ) Աստուած մեր խնամատարն է մեր ծննդեան օրէն մինչեւ մահուան օրը։ Հայ եկեղեցիի երեկոյեան ժամեր-գութեան ընթացքին դպիրներ այս սաղմոսը եւս կը կարդան։ Առաւել՝ Ս. Ներսէս Շնորհալի հայրապետ (1102–1173) «Պահապան ամենայն»-ի աղօթ-քը գրած ատեն կը թուի այս սաղմոսէն ներշնչուած ըլլալ։ 
Սղ 122, Գովք Երուսաղէմի։ «Ուրախացայ, երբ ինծի ըսին. “ՏԻՐՈՋ տունը երթանք”» (Սղ 122.1) համարը միշտ պէտք է յիշեցնէ մեզի, թէ հայ եկեղեցին,– Աստուծոյ տունը,– նաեւ հայ ազգին տունն է։ Յիսուսի նման նախանձախնդիր պէտք է ըլլանք մեր հաւաքական տունին սրբութեան։ Տօնական առիթներով կամ հոգեհանգիստի համար պարտականութիւն մը կատարելու եւ կամ գանգատելու («պատարագը երկար է», «գրաբարէն բան չեմ հասկնար» եւ այլն) համար պէտք չէ եկեղեցի գանք. այլ՝ հոգեկան յորդուն բաւարարութեամբ եւ ուրախութեամբ, որովհետեւ «ՏԻՐՈՋ անու-նը գոհութեամբ փառաբանելու» (Սղ 122.4) հրաւիրուած ենք, որպէսզի Աստուծոյ պարգեւած խաղաղութիւնը վայելենք։  
Սղ 123, Ողորմէ՛ մեզի, Տէ՜ր։ «Ողորմէ՛ մեզի, Տէ՜ր, ողորմէ՛ մեզի. շա՜տ եղաւ մեր կրած արհամարհանքը» (123.3)։ Այս սաղմոսը կը սորվեցնէ մեզի, թէ աստուածային ողորմութիւնը արհամարհանքը փառքի կը բարեփոխէ, երբ մաքուր սիրտով եւ հաստատ հաւատքով դիմենք իրեն՝ որպէսզի մեզ հպարտ մարդոցմէ եւ հպարտութենէ հեռու պահէ։ Երբ ծառայի մը կամ աղախինի մը խոնարհութեամբ կը դիմենք մեր Տիրոջ, անոր ողորմութինը մեզ մեր մարդու պատուանդանին վրայ կը վերականգնէ՝ հակառակ մեզ շրջապատած բոլոր ամբարտաւաններու ամեն տեսակ ծաղր ու ծանակին։
Սղ 124, Աստուած պաշտպանը իր ժողովուրդին։ «Մեր օգնութիւնը կու գայ նոյնինքն ՏԻՐՈՋՄԷ, որ արարիչն է երկինքին ու երկիրին» (Սղ 124.8)։ Մարդիկ այսօր կրնան մեզ պաշտպանել, իսկ վաղը հալածել. մինչ Աստուած միակ ամուր, ապահով եւ անսասան երդիքն է, որուն հովանիին ներքեւ պէտք է միշտ պատսպարուինք, ինչպէս Իսրայէլ ըրաւ եւ բոլոր մարտահրաւէրները դիմագրաւեց։ Իսրայէլի պատմութեան վճռական դարձակէտերէն մին անոր Եգիպտոսէն ազատագրութիւնն էր՝ Կարմիր ծովի ճեղքումով։ Իսրայէլ պիտի բնաջնջուէր եթէ Տէրը օգնութեան չհասնէր։ Մեր՝ Նոր Իսրայէլի, Եկեղեցիի կեանքին մէջ եւս Աստուած ամեն օր հրաշքներ կը գործէ եւ մեզ յաւիտենական կորուստէ կը փրկէ։
Սղ 125, Աստուած կը պաշտպանէ իրենները։ «Ինչպէս Երուսաղէմ շրջապատուած է լեռներով, այնպէս ՏԷՐԸ պարիսպի պէս իր ժողովուրդը կը շրջապատէ այժմէն մինչեւ յաւիտեան» (Սղ 125.2)։ Քրիստոս աշխարհ եկաւ բոլոր մարդիկը իրենները դարձնելու՝ բոլորին Երկինքի արքայութ-եան ձրի պարգեւը շնորհելով։ Մենք ինչպէ՞ս կ՚ընդունինք աստուածային այս եզակի ընծան. ինչո՞վ պարսպած ենք մեր կեանքը մեղքին դէմ։ Անոնք, որոնք Աստուծոյ կ՚ապաւինին՝ Երուսաղէմի պէս պաշտպանուած պիտի ըլլան, որովհետեւ Աստուած է մեր ամենակալ ապաւէնը։
Սղ 126, Ազատագրութեան աղօթք։ «Թող արցունքով ցանողները ցնծութեամբ հնձեն» (Սղ 126.5)։ Այս սաղմոսը Աստուծոյ ժողովուրդին կը վերյիշեցնէ իր գերութեան դառն օրերը, որուն ահաւասիկ կը յաջորդէ ցանելու եւ հնձելու յորդուն երջանկութիւնը, որովհետեւ «լալով մեկնող-ները, որոնք սերմերը տարին իրենց հետ, ցնծութեամբ պիտի վերադառ-նան՝ ցորենի խուրձերով ծանրաբեռնուած» (Սղ 126.6)։ Հոս նաեւ Հայկական ցեղասպանութեան եւ անոր յաջորդած հայութեան հաւաքական փորձա-ռութեան արձագանգը չե՞նք գտներ…։ Այս սաղմոսը Աստուծոյ բարութ-իւնը, ներողամտութիւնը, փրկութիւնն ու օրհնութիւնը կը սփռէ մեր վրայ։ Գերութենէն Երուսաղէմ վերադարձողները ո՛չ միայն իրենց հայրենիքը կու գան, այլ նաեւ Աստուծմով նոր կեանք կը սկսին։ Մենք եւս նո՛յն փոր-ձառութիւնը կ՚ապրինք՝ մեղքի գերութենէն ձերբազատուելէն ետք Երկինքի արքայութեան արժանանալով։   
Սղ 127, Աստուծոյ նախախնամութեան վստահէ։ «Եթէ ՏԷՐԸ ինք չշինէ տունը, զուր տեղ կը յոգնին զայն շինողները. եթէ ՏԷՐԸ ինք չպահպանէ քաղաքը, զուր տեղ կը հսկեն պահապանները» (Սղ 127.1)։ Այս համարը Աստուծոյ օրհնութիւնը վայելող ընտանիքին քաղցրութեան հրա-մայականը կ՚ընդգծէ, երբ «ՏԷՐԸ իբրեւ ժառանգութիւն՝ որդիներ կու տայ, իբրեւ վարձատրութիւն՝ զաւակներ կը պարգեւէ» (Սղ 127.3)։ Եւ երբ առողջ է ընտանիքը՝ արթուն պահապաններով հսկուած քաղաքը, երկիրը եւ բոլոր ցամաքամասերը ապահով ու բարգաւաճ կ՚ըլլան։ Ընտանիքի մը մաս կազմելը մեզի կը յիշեցնէ մեր ընտանիքին ունեցած եզակի արժէքը, որ նաեւ Աստուծոյ օրհնութեամբ կ՚իմաստաւորուի։ Չմոռնանք. մեր մեծ ընտանիքը Աստուծոյ ամբողջ արարչագործութիւնն է երկիրի վրայ եւ արքայութիւնը՝ երկինքի մէջ։
Սղ 128, Աստուածավախ մարդոց վարձատրութիւնը։ «Երանի՜ աստ-ւածավախ մարդոց, անոնց, որոնք ՏԻՐՈՋ կամքին համաձայն կ՚ապրին։ Եթէ դուն այսպէս ապրիս՝ աշխատանքիդ արդիւնքը պիտի վայելես, երջա-նիկ պիտի ըլլաս եւ բարի օրեր տեսնես։ Կինդ պտղալից որթատունկ մը պիտի ըլլայ տունիդ մէջ, զաւակներդ՝ ձիթենիի նոր տունկերու պէս, սեղանիդ շուրջ» (Սղ 128.1–3)։ Գրեթէ բոլոր սաղմոսը մէջբերեցինք որպէս շարունակութիւն նախկին սաղմոսին մէջ գովերգուած ընտանիքի եւ քա-ղաքի առնչութեան։ Աշխատանքով լեցուած կեանքը ուրախութեան եւ օրհնութեան աղբիւր է, եւ այս՝ թոռներով առաւե՛լ կը ծաղկի, երբ «ՏԷՐԸ Սիոնէն օրհնէ քեզ. Երուսաղէմին բարօրութիւնը տեսնես կեանքիդ բոլոր օրերուն, եւ տեսնես քու զաւակներուդ զաւակները։ Խաղաղութի՜ւն Աստու-ծոյ ժողովուրդին» (Սղ 128.5–6)։ Երբ երկիւղածութեամբ, փառաբանութ-եամբ ու գոհաբանութեամբ Աստուած կը պաշտենք՝ անոր կամքը կը կատարենք, եւ ան իր օրհնութեամբ կը վարձատրէ մեզ։
Սղ 129, Սիոնի թշնամիներուն վախճանը։ «ՏԷՐԸ արդար է. ամբա-րիշտներուն լուծը խորտակեց» (Սղ 129.4)։ Այս սաղմոսը կը յիշեցնէ, թէ մեր կեանքը միշտ վարդագոյն չէ. թշնամիներ յաճախ կրնան մեզ շրջապատել, սակայն Աստուած մեր հայրն ու պաշտպանն է, եւ երբ մեր վահան-խնդրանքին ապաւինինք՝ անոնք չեն կրնար վնաս հասցնել մեզի, ու Աստուած կը վանէ զանոնք. «Թող Սիոնը ատողները ամօթով մնան ու հեռանա՛ն» (Սղ 129.8)։ Չմոռնանք. Քրիստոսով մենք ենք նո՛ր Սիոնը, նո՛ր Երուսաղէմը, նո՛ր ժողովուրդը՝ եկեղեցին։ Այսօր եւս եկեղեցին կը հա-լածուի. սակայն Աստուած է անոր պահապան վահանը։ Յիշենք. «Եթէ Աստուած մեր կողմն է, ո՞վ կրնայ մեզի հակառակ ըլլալ» (Հռ 8.31)։ 
Սղ 130, Մեղաւորի մը օգնութեան կանչը։ «Մեղքերուս խորը ընկըղ-մած՝ քե՛զ օգնութեան կը կանչեմ, ՏԷ՜ր. ո՜վ ՏԷՐ, լսէ՛ իմ ձայնս, պաղա-տանքի կանչիս դիմաց ականջներդ թող բա՛ց ըլլան» (Սղ 130.1–2)։ Հայ եկեղեցիի ապաշխարութեան շարականներուն մէջ յաճախակիօրէն կը կրկնուի այս բնանիւթը։ Ի վերջոյ ան կը կապուի մարդոց մեղքերէ ազա-տագրութեան իրաւութեան, փրկութեան իրագործումին, երբ սաղմոսը կը յորդորէ մեզ. «Յոյսդ ՏԻՐՈՋ վրա՛յ դիր, ո՜վ ժողովուրդ Աստուծոյ, որովհետեւ ՏԷՐԸ սէր է, եւ փրկելու հազարումէկ կերպ ունի» (Սղ 130.7)։ Աստուած պաշտելու պատրաստուողը խոստովանութեամբ կը դիմէ անոր։ Աստուած կը պատասխանէ մեզի մեր անարիւն պատարագը ընդունելով եւ քաւութիւն պարգեւելով։
Սղ 131, Ներքին խաղաղութեան գաղտնիքը։ «Յոյսդ ՏԻՐՈՋ վրա՛յ դիր, ո՜վ ժողովուրդ Աստուծոյ, այժմէն մինչեւ յաւիտեան» (Սղ 131.3)։ Սաղմոս 130.7-ը կը զուգորդուի Աստուծոյ յաւիտենականութեան, երբ «մօրը գիրկը հանգչող մանուկի մը պէս» (Սղ 131.2) կը յուսանք Տիրոջ խաղաղութեան այցին մեր կեանքին մէջ։ Սաղմոս 131.3-ը 120–134 սաղմոսներուն եւ այս խորհրդածութեան սիրտն է երկիրէն մինչեւ երկինքի անսահմանութիւնը, երբ խոնարհ հոգիով ամբողջապէս Աստուծոյ կը վստահինք։ Միայն Աս-տուծոյ վստահիլը բաւարար է, որ մեր յոյսի լապտերը միշտ վառ մնայ՝ ի հեճուկս բոլոր փչող քամիներուն։ Ի՜նչ երանութիւն է Աստուծոյ գիրկին մէջ հանգչող մանուկ մը ըլլալը, որ միայն Տիրոջ կ՚ապաւինի եւ Աստուած զայն անսահման բարիքներով կը զարդարէ։
Սղ 132, Ներբող ՏԻՐՈՋ տաճարին։ Դաւիթն ու Յակոբը կը վկայա-կոչենք եւ Աստուծոյ հրաւէր կ՚ուղղենք, ըսելով. «Ե՛լ, ո՜վ ՏԷՐ, քու հանգըս-տարանդ եկուր, եւ թող քեզի հետ գայ Ուխտիդ տապանակը, զօրութեանդ նշանակը» (Սղ 132.8), եւ «Քահանաներդ թող արդարութիւն հագնին, եւ հաւատարիմներդ ցնծութեան երգ թող երգեն» (Սղ 132.9), որովհետեւ նիւթական տաճարէն անդին մեր անձերը Աստուծոյ կ՚ընծայենք որպէս կենդանի տաճար եւ եկեղեցի՛ կ՚ըլլանք։ Հոս նաեւ կը ճշմարտուի այն իրո-ղութիւնը, որ Հայ եկեղեցիի այնքա՜ն գովերգուած իրաւ ժողովրդավա-րութիւնը շօշափելի իրականութիւն կը դառնայ միայն այն ատեն, երբ հոգեւոր դաս եւ բարեպաշտ ժողովուրդ հաւատքո՛վ կը ծառայեն Աստուծ-մէ իրենց վստահուած բանաւոր հօտին։ Երբ այսպէ՛ս ապրինք, Աստուած մեզ Թագաւոր Քրիստոսի սերնդակից պիտի դարձնէ, որովհետեւ ան կը խոստանայ. «Այստեղ Դաւիթէն զօրաւոր թագաւոր մը պիտի հանեմ, սե-րունդ մը պիտի տամ իմ Օծեալիս» (Սղ 132.17)։ Այս սաղմոսին մէջ յիշատակներ ու ակնկալութիւններ իրարու կը հանդիպին, եւ կը հրաւիրեն մեզ Աստուծոյ ներկայութիւնը ապրելու ու առաջնորդութիւնը տեսնելու միշտ։ Անցեալը յիշել, ապագան նախատեսել եւ ներկան ապրիլ՝ մեր ամե-նօրեայ մարտահրաւէրն է։
Սղ 133, Փառաբանութիւն եղբայրական սիրոյ։ «Ի՜նչ գեղեցիկ է, եւ ի՜նչ հաճելի՝ երբ եղբայրներ միասին կ՚ըլլան» (Սղ 133.1)։ Ուխտի ճամբուն վրայ եւ ուխտագնացութեան վերջընթեր հանգրուանին ո՛չ միայն Աստուծոյ ժողովուրդը կ՚ըլլանք, այլ նաեւ՝ միութեան օղակով իրարու եղբայրներ եւ քոյրեր. առաւել, անանց կեանքի նախաճաշակը կը վայելենք. «Հոն՝ Սիոնի մէջ է որ ՏԷՐԸ կը պարգեւէ իր օրհնութիւնը՝ որ յաւիտենական կեանք է» (Սղ 133. 3)։ Այս սաղմոսը միայն երեք համար ունի, բայց Աստուծոյ նպատակը կը գծէ իր զաւակներուն հոգիի աչքերուն դիմաց։ Միասին ըլլալ Աստուծոյ եւ իրարու հետ՝ խաղաղութեան, համակեցութեան եւ գործակ-ցութեան հիմնաքարն է, որ կը ճշդէ մեր նախասիրութիւնները, ուղղութ-իւնն ու վախճանակէտը։ Միութիւնը կ՚իրագործուի միայն այն ատեն, երբ Ս. Հոգիին շնորհներով յորդուն մեր հոգիին մէջ Աստուած նախաթոռութ-իւն կը վայելէ եւ մենք Աստուած եւ մեր նմանը սիրելը նախապատիւ կը համարենք։ Պօղոս առաքեալ ա՛յս տիպի միութեան մասին կը գրէ իր Կորնթացիներուն, Եփեսացիներուն եւ Կողոսացիներուն ուղղած նամակ-ներուն մէջ։ 
Սղ 134, Աստուած օրհնաբանելու կոչ։ «ՏԷՐԸ ինք, որ արարիչն է երկինքին ու երկիրին, թող ձեզ օրհնէ՜ Սիոնէն»  (Սղ 134.3) համարը կը կրկներգէ «մեր օգնութիւնը կու գայ նոյնինքն ՏԻՐՈՋՄԷ, որ արարիչն է երկինքին ու երկիրին» (Սղ 124.8) համարը եւ Երուսաղէմի տաճարին մէջ կատարուած գիշերային պաշտամունքով կը պսակէ ու կ՚աւարտէ Աս-տուծոյ ժողովուրդին ուխտագնացութիւնը (Սղ 124.8)։ Անհատական եւ հաւաքական գիշերային պաշտամունքը այն պահն է, երբ մեզ խանգարող չ՚ըլլար եւ մեր ուշքն ու միտքը միայն Աստուծոյ վրայ կեդրոնացած կ՚ըլլայ. առաւել՝ մենք չենք փորձուիր մեր աղօթքը առ Աստուած բարձրացնել ի ցոյց մարդոց, որովհետեւ մենք առանձին ենք մեր ֆիզիքական եւ հոգեւոր ներաշխարհին մէջ։ Սաղմոսերգենք եւ աղօթենք բոլոր անոնց համար, որոնք կեանքի «գիշերներուն» մէջ մեզի համար կ՚աղօթեն եւ Աստուծոյ կը ծառայեն իր Եկեղեցիին մէջ։  
«Ուխտաւորներու երգ»-ը Աստուած պաշտողները աշխարհի նե-ղութիւններէն անվտանգ անցընելով Աստուծոյ շնորհած երջանկութեան կ՚առաջնորդէ եւ որպէս աղօթագիրք կը ծառայէ բոլոր ժամանակներու հաւատացեալներուն։
«Ուխտաւորներու երգ»-ը յաճախ խաղաղութեան խնդրանք կը ներ-կայացնէ Աստուծոյ։ Այս օրերուն մանաւանդ, երբ անգամ մը եւս «Տուր աշխարհիս խաղաղութիւն»-ը գոյութենական նշանակութիւն կը զգենու Լիբանանի ու Միջին Արեւելքի ողջ տարածքին, խորապէս կը գիտակցինք, որ առանց աստուածաշնորհ խաղաղութեան՝ պատերազմները չեն լռեր եւ մարդը մարդուն մէջ Աստուծոյ պատկերն ու նմանութիւնը չի՛ տեսներ։ 
Խորհրդածութիւնս սկսայ սաղմոսներ երգելու ակնարկութեամբ եւ, որպէս եզրակացութիւն, կ՚աւարտեմ միջեկեղեցական հոգեւոր երգի մը անգլերէնէ հայերէն խտացեալ ազատ թարգմանութեամբ.
«Տէրը օրհնենք, Տէրը պաշտենք։ Արեւածագին՝ Տիրոջ պարգեւած նոր օրը դիմաւորենք։ Տիրոջ նոր երգ երգենք։
Երբ գիշեր ըլլայ՝ մեր ապրած ամբողջ օրուան համար փառք տանք Տիրոջ եւ յաջորդ օրուան տնօրինութիւնը Տիրոջ յանձնենք։ Քնանալէ առաջ Տիրոջ նոր երգ երգենք։
Տէ՜ր, սէրդ առատ է եւ բարկութիւնդ՝ սակաւ։ Անունդ գովելի է եւ սիրտդ՝ բարի։ Բոլոր բարիքներուդ համար ամեն օր նոր երգ պիտի երգենք։ Մեր սիրտերը հազարումէկ պատճառ ունին քեզ գտնելու եւ քեզի նոր երգ երգելու։  
Երբ մեր կեանքերուն աւարտին մեր ուժերը սպառին եւ աշխարհէն մեր մեկնելու ժամանակը գայ, դարձեալ հոգիով նոր երգ պիտի երգենք՝ քեզ յաւիտեան փառաւորելու համար»։

Անթիլիաս, 19 ապրիլ 2026 		        		      Նարեկ արք. Ալեէմէզեան
Աշխարհամատուռի կիրակի

